b"\n_START_ARTICLE_\nZoia Alecu\n_START_SECTION_\nBiografie\n_START_PARAGRAPH_\nZoia Alecu s-a n\xc4\x83scut \xc3\xaen Bucure\xc8\x99ti, zona \xe2\x80\x9eM\xc4\x83celari\xe2\x80\x9d (aproape de Lizeanu), iar la patru ani familia ei s-a mutat \xc3\xaen zona central\xc4\x83 a Capitalei, pe Calea Victoriei. A urmat Liceul de Muzic\xc4\x83 \xe2\x80\x9eGeorge Enescu\xe2\x80\x9d, unde a studiat vioara, cu toate c\xc4\x83 tat\xc4\x83l ei ar fi dorit s\xc4\x83 c\xc3\xa2nte la violoncel. Aici a fost coleg\xc4\x83 cu viitoarea colaboratoare Crina Mardare. A renun\xc8\x9bat la \xc8\x99coala de muzic\xc4\x83 \xc8\x99i a ales o preg\xc4\x83tire la Liceul Teoretic \xe2\x80\x9eMihail Sadoveanu\xe2\x80\x9d, iar apoi la Liceul \xe2\x80\x9eGheorghe Laz\xc4\x83r\xe2\x80\x9d. La 16 ani a adunat bani pentru prima ei chitar\xc4\x83 din don\xc4\x83ri de s\xc3\xa2nge repetate. A \xc3\xaenceput s\xc4\x83 compun\xc4\x83 piese \xc3\xaen stil folk pe versuri proprii._NEWLINE_\xc3\x8en octombrie 1973 Zoia Alecu c\xc3\xa2nt\xc4\x83 la Club A, la invita\xc8\x9bia lui Doru St\xc4\x83nculescu. Este momentul \xc3\xaen care \xc3\xae\xc8\x99i \xc3\xaencepe cariera \xc3\xaen muzica folk. \xc3\x8en ianuarie 1974, tot la invita\xc8\x9bia lui Doru St\xc4\x83nculescu, Zoia Alecu ajunge s\xc4\x83 c\xc3\xa2nte \xc3\xaen Cenaclul Flac\xc4\x83ra, chiar dac\xc4\x83 nu r\xc4\x83m\xc3\xa2ne dec\xc3\xa2t p\xc3\xa2n\xc4\x83 \xc3\xaen prim\xc4\x83vara aceluia\xc8\x99i an. Trebuie men\xc8\x9bionat faptul c\xc4\x83 la Cenaclul Flac\xc4\x83ra, Zoia debuteaz\xc4\x83 \xc3\xaen aceea\xc8\x99i sear\xc4\x83 cu Nicu Alifantis. Din prim\xc4\x83vara anului 1974, Zoia Alecu \xc3\xaencepe s\xc4\x83 c\xc3\xa2nte la Cenaclul \xe2\x80\x9eVia\xc8\x9ba studen\xc8\x9beasc\xc4\x83 \xc8\x99i amfiteatrul artelor\xe2\x80\x9d._NEWLINE_Vreme de trei ani compune muzic\xc4\x83 de scen\xc4\x83 pentru Teatrul \xe2\x80\x9eNottara\xe2\x80\x9d din Bucure\xc8\x99ti. Devine o prezen\xc8\x9b\xc4\x83 obi\xc8\x99nuit\xc4\x83 la Club A, Club Z \xc8\x99i \xc3\xaen alte loca\xc8\x9bii de concert din Capital\xc4\x83, c\xc3\xa2nt\xc3\xa2nd de regul\xc4\x83 \xc3\xaen deschiderea recitalurilor unor forma\xc8\x9bii rock cunoscute \xc3\xaen epoc\xc4\x83, precum Phoenix, Progresiv TM, Pro Musica, Basorelief \xc8\x99i Compact._NEWLINE_\xc3\x8en 1986 Zoia Alecu este invitat\xc4\x83 de Crina Mardare s\xc4\x83 se al\xc4\x83ture forma\xc8\x9biei Sfinx, ca urmare a plec\xc4\x83rii Elenei Perianu. Forma\xc8\x9bia se afla \xc3\xaen acel moment \xc3\xaentr-un turneu \xc3\xaen Danemarca. Adaptarea la noul repertoriu \xc8\x99i stil muzical i-au ridicat dificult\xc4\x83\xc8\x9bi la \xc3\xaenceput. Zoia Alecu r\xc4\x83m\xc3\xa2ne \xc3\xaen forma\xc8\x9bia Sfinx p\xc3\xa2n\xc4\x83 la dizolvarea ei la \xc3\xaenceputul anilor '90. La pu\xc8\x9bin timp, se al\xc4\x83tur\xc4\x83 noului proiect lansat de bateristul grupului Sfinx Mi\xc8\x99u Cernea, numit Sfinx Experience. Turneele \xc3\xaen Europa continu\xc4\x83 p\xc3\xa2n\xc4\x83 \xc3\xaen 1997, c\xc3\xa2nd forma\xc8\x9bia revine \xc3\xaen \xc8\x9bar\xc4\x83. La un moment dat, un reprezentant al casei de discuri britanice EMI oferise un contract pentru Alecu \xc8\x99i Mardare cu condi\xc8\x9bia de a p\xc4\x83r\xc4\x83si Sfinx Experience, fapt care nu s-a petrecut. Particip\xc4\x83 la cele dou\xc4\x83 albume lansate de Sfinx Experience, Balkano (1999) \xc8\x99i Sfinxstanbul (2001), contribuind inclusiv la partea de compozi\xc8\x9bie. Zoia Alecu r\xc4\x83m\xc3\xa2ne membr\xc4\x83 Sfinx Experience p\xc3\xa2n\xc4\x83 \xc3\xaen anul 2005, c\xc3\xa2nd forma\xc8\x9bia se desfiin\xc8\x9beaz\xc4\x83._NEWLINE_\xc3\x8en 2006 se \xc3\xaentoarce la \xe2\x80\x9eprima sa dragoste\xe2\x80\x9d, muzica folk, lans\xc3\xa2nd primul album de autor intitulat Vino aici, editat la casa de produc\xc8\x9bie OVO Music, apar\xc8\x9bin\xc3\xa2nd c\xc3\xa2nt\xc4\x83re\xc8\x9bului Ovidiu Komornyik._NEWLINE_\xc3\x8en ciuda faptului c\xc4\x83 este o textier\xc4\x83 prolific\xc4\x83, cu aproximativ dou\xc4\x83 sute de texte dedicate diver\xc8\x99ilor interpre\xc8\x9bi rom\xc3\xa2ni, Zoia Alecu nu a lansat vreun material discografic \xc3\xaen nume propriu mai devreme de februarie 2007. Albumul Vino aici reprezint\xc4\x83 debutul discografic al artistei, dup\xc4\x83 34 de ani de la debutul scenic. Vino aici con\xc8\x9bine zece piese, fiind realizat cu sprijinul produc\xc4\x83torului Ovidiu Komornyik, proprietarul casei de discuri OVO Music. Pe disc apar at\xc3\xa2t piese scrise de Alecu \xc3\xaen anii tinere\xc8\x9bii, reorchestrate (inclusiv o pies\xc4\x83 ale c\xc4\x83rei versuri le-a scris la nou\xc4\x83 ani), c\xc3\xa2t \xc8\x99i compozi\xc8\x9bii recente. Piesa ce d\xc4\x83 numele albumului a fost compus\xc4\x83 \xc3\xaen vara lui 2006._NEWLINE_\xc3\x8en februarie 2009 apare al doilea album semnat Zoia Alecu, intitulat C\xc4\x83r\xc4\x83ri de maci. Discul con\xc8\x9bine zece compozi\xc8\x9bii ale artistei. Piesa care d\xc4\x83 numele albumului este inspirat\xc4\x83 din muzica \xc8\x9big\xc4\x83neasc\xc4\x83 ruseasc\xc4\x83, ideea melodiei fiind inspirat\xc4\x83 de filmul \xc8\x98atra (\xc3\xaen regia lui Emil Loteanu), pe care Zoia l-a vizionat \xc3\xaen 1975, la momentul apari\xc8\x9biei._NEWLINE_\xc3\x8en 2012 apare albumul Printre lupi, iar trei ani mai t\xc3\xa2rziu, al patrulea disc, intitulat S\xc4\x83 ier\xc8\x9bi. Ambele materiale discografice au fost lansate sub egida OVO Music."